Kalász István

*Reggeli állapotok*

1. tizenvalahány éve… reggelinél a tojásra ütve gondoltam írok verset arról hogy zenére ablakban borotválkozom a ház mögött a vigyorgást gyakorolom és ráhagyom a hatalomra a nyelvet mert a hírekben a bárkik egyre a mítoszról beszéltek.

2. hét éve

Késhegyre a paradicsomot szúrtam sokat ittam standup viccre

borotválkoztam mítoszban hittem a késpenge nem magam

felé nézett és arról hogy a menny helyett a pokol szabadult el…

nem kérdeztem mert a kenyér helyett nyelvemet lelkemet törtem.

3. egy vagy fél éve

A hírekből tudtam fertőző menekültek sötét mezsgyén jönnek

elkerített egünk alá ásnak elhittem hogy a mítosz bármiről

nem szólhat hogy a kutya zenére lépést válthat vágtam húst

foggal téptem fel levelet nyelvem a folyóvíz alatt erősen vérzett.

4. most és itt

Reggel van. Tétova. A hírekben igazságról beszélnek a templom

füsttel telik meg a szomszédban tapsolnak már nem játszom asztalon kővel-ollóval a vágódeszkán fekvő papírra írom: A háztetőn galambok verdesnek az égből tarka varangyok esnek-egyre-esnek

így az időre bízok művet

*az ágon*

A hold, a nap,

a kelés, a szív,

az élet, az illat,

az írás, az ajtó,

a virág, a szám,

a mag, a rügy az

ágon.